પોલીસે સ્થાનિક લોકોને આરોપીઓની ભાળ મળે તેવી ક્લ્યૂ આપીને આરોપીઓ શોધવાની શરૂ કરી. ત્રણ યુવકો એકલા રહેતા હોય? નવી ઈનોવા કાર જોઈ છે? છે જેવા ચિન્હો આપી તપાસ કરી પણ કોઈ સફળતા ન મળી. ત્રીજા દિવસે પોલીસની મહેનત રંગ લાવી. પુછપરછ કરતા કરતા પોલીસને એક યુવક મળ્યો જે વિસ્તારમાં સવારે કાર સાફ કરવાનું કામ કરતો હતો. તેણે શંકા વ્યક્ત કરી કે ‘તમે પુછો છો એવા ત્રણ છોકરાને મેં નજીકના જ એક ફ્લેટમાં જોયા છે'. પોલીસ માટે આ નક્કર નહીં પણ એક આછડતી કડી ચોક્કસ હતી. પોલીસ કાર સાફ કરવાવાળાને લઈને ફ્લેટ પર પહોંચી તો ફ્લેટ બંધ હતો. પોલીસે તપાસ કરી તો ફ્લેટ ત્રણ યુવકોએ ભાડે રાખ્યો હતો. માટે માલિક સુધી પહોંચવામાં પોલીસે વાર ન લગાડી. ફ્લેટના માલિકે મકાન ભાડે રાખનારા યુવકનો નંબર આપ્યો ત્યારે ક્રાઇમ બ્રાન્ચનું ટેકનિકલ સામર્થ્ય કસોટીમાં પાર ઉતર્યું. કૌશલ શાહના ફોનની તપાસમાં નવા ખરીદેલા સીમકાર્ડ અને તેમાંથી જસ્ટ ડાયલ અને ગાડી ભાડે કરવા કિશોરસિંહને કરેલા ફોનની વિગતો મળી ગઈ.